रौ मैथिल ! मैथिली तोँ बाज ।
 केहेन चिन्ता ? कथी केर लाज ?
 हमहूँ संस्कृतक पण्डित, पर मैथिली हम्मर माथक पाग । ।
 मीठ गीत, बहुते तोँ सुनलह,
आइ सुनह मोर बोल कटाह ।
 हमर बोल, लागह अधलाह ।
 हमरो समय, बहुत पोंगा सभ,
बहुतहि थू - थू कएने छल ।
 मिथिलाभाषा लिखय छलहुँ तेँ,
हमरा, सभ धकिअओने छल ।
 मिथिलाभाषा जेँ लिखलहुँ, तेँ तोँ सभ आइ करय छह याद ।
 हमहूँ संस्कृतक पण्डित, पर मैथिली हम्मर माथक पाग । ।
 हे मैथिल ! किछु ज्ञान सुनह,
हमर बात, किछु कान धरह ।
 अनका सञो हमरा नञि द्वेष,
पर निज भाषा किए कलेश ।
 पढ़ह - लिखह, जे मोन होअह,
पर निज भाषा जुनि बिसरह ।
 अनका लग भले किछु डाकह,
अपना मे मैथिली बाजह ।
 धिया - पुता केँ हीन ग्रस्त भऽ, वा मद मे जुनि देखबह लाथ ।
 हमहूँ संस्कृतक पण्डित, पर मैथिली हम्मर माथक पाग । ।
 बाजह सदिखन, सुनह मैथिली,
गुनह मैथिली, रटह मैथिली ।
 रचह मैथिली, लीखह मैथिली,
कीनि कऽ पोथी पढ़ह मैथिली ।
 सृजन मैथिली, च्यवन मैथिली,
नाचह मैथिली, गाबह मैथिली ।
 बाट मैथिली, घाट मैथिली,
घर- बाहर, सभ ठाम मैथिली ।
 तजि निज भाषा, कुकुरक गति हो, नञि घर केर, नञि धोबी घाट ।
 हमहूँ संस्कृतक पण्डित, पर मैथिली हम्मर माथक पाग । ।
 "विदेह" पाक्षिक मैथिली इ - पत्रिका, वर्ष - ५ , मास - ४९, अंक - ९८, स्तम्भ - ३॰७, दिनांक - १५। ०१। २०१२ मे प्रकाशित । 